**Suomi.fi-tunnistus – kansalaisten turvallinen tunnistautuminen julkishallinnon asiointipalveluihin**

Suomi.fi-tunnistus on julkishallinnon asiointipalveluiden yhteinen tunnistuspalvelu, joka mahdollistaa kansalaisen sähköisen tunnistamisen. Osa sähköisistä asiointipalveluista edellyttää turvallisuuden ja luotettavuuden takia käyttäjän sähköistä tunnistamista.

Suomi.fi-tunnistusta hyödyntäviin asiointipalveluihin voi tunnistautua pankkitunnisteilla, mobiilivarmenteella tai varmennekortilla. Varmennekortti kattaa henkilökortin, organisaatiokortin sekä sosiaali- ja terveydenhuollon ammattikortin. Lisäksi joihinkin asiointipalveluihin voi kirjautua myös Katso-tunnuksilla vuoden 2019 loppuun asti. Suomi.fi-tunnistusta käyttävän asiointipalvelun vastuuorganisaatio määrittelee, millä tunnistustavoilla henkilö voi tunnistautua palveluun.

**Yhdellä kirjautumisella kaikkiin julkishallinnon asiointipalveluihin**

Suomi.fi-tunnistuksen myötä kansalainen voi siirtyä eri viranomaisten asiointipalveluiden välillä yhdellä kirjautumisella. Suomi.fi-tunnistuksen ansiosta julkishallinnon sähköisten asiointipalveluiden käyttäminen verkossa on turvallista ja helppoa. Palvelusta toiseen siirtyminen on joustavaa ilman erillisiä kirjautumisia. Uloskirjautuminen tapahtuu samanaikaisesti kaikista asiointipalveluista. Kertakirjautuminen on mahdollista kaikkiin niihin julkishallinnon sähköisiin asiointipalveluihin, jotka ovat ottaneet Suomi.fi-tunnistuksen käyttöön.

Suomi.fi-tunnistus varmistaa tunnistautumisen väestötietojärjestelmän tietojen perusteella. Asiointipalveluun välitetään ainoastaan ne tiedot, jotka tarvitaan sähköisen asioinnin mahdollistamiseksi. Välitettäviä tietoja voivat olla henkilötunnus, nimi, sähköpostiosoite (jos saatavilla väestötietojärjestelmässä), osoitetiedot, kansalaisuus ja äidinkieli. Asiointipalvelun vastuuorganisaatio määrittää, mitkä tiedot henkilöstä välitetään.

Suomi.fi-tunnistuksen käyttö on maksutonta. Palvelu käsittelee henkilötietoja henkilötietolain mukaisesti ja huolehtii yksityisyyden suojasta henkilötietojen käsittelyssä. Suomi.fi-tunnistus toimii sekä tietokoneen näytöllä että mobiililaitteissa. Tunnistusta voi käyttää erilaisilla selainohjelmilla ja niiden perusasetuksilla.

Helmikuusta 2019 Suomi.fi-tunnistus on tukenut myös eIDAS-tunnistautumista. eIDAS-asetuksen mukaan kaikkien EU:n jäsenvaltioiden julkisten sähköisten palvelujen tarjoajien on hyväksyttävä sähköinen tunnistaminen kaikista EU:n jäsenvaltioista. Toisen EU-maan ns. notifioitua tunnistautumisvälinettä käyttävän henkilön tulee siis päästä asioimaan sähköisesti esimerkiksi juuri suomalaisiin julkishallinnon sähköisiin asiointipalveluihin. Toistaiseksi Tunnistusta voi käyttää saksalaisella henkilökortilla. Myöhemmin vuonna 2019 tunnistautuminen on mahdollista myös virolaisilla, italialaisilla ja kroatialaisilla tunnistautumisvälineillä.

Suomi.fi-tunnistus on ollut käytössä joulukuusta 2015 saakka.